Skopri dwar il-persuni nominati din is-sena għall-Premju Sakharov għal-Libertà tal-Ħsieb tal-Parlament Ewropew. Jewher Ilham tirċievi l-Premju Sakharov 2019 f'isem missierha Ilham Tohti, Il-Parlament jagħti l-Premju Sakharov kull sena biex jonora lil individwi u organizzazzjonijiet eċċezzjonali li jiddefendu d-drittijiet tal-bniedem u l-libertajiet fundamentali. Fl-2019 il-Premju ngħata lil Ilham Tohti , ekonomista Uyghur li jiġġieled għad-drittijiet tal-minoranza Uyghur taċ-Ċina. In-nomini għall-Premju Sakharov jistgħu jsiru mill-gruppi politiċi u/jew minn gruppi magħmula minn tal-anqas 40 Membru tal-PE. Il-gruppi politiċi ppreżentaw in-nomini ta' din is-sena f'laqgħa konġunta tal-Kumitat għall-Affarijiet Barranin, tal-Kumitat għall-Iżvilupp u tas-Sottokumitat għad-Drittijiet tal-Bniedem fi Brussell fit-28 ta' Settembru 2020 . In-nomini għall-Premju Sakharov għal-Libertà tal-Ħsieb 2020 huma: Nominat minn L-oppożizzjoni demokratika fil-Belarussja, irrappreżentata mill-Kunsill ta' Koordinazzjoni, li hija inizjattiva ta' nisa qalbiena u personaġġi politiċi u tas-soċjetà ċivili Il-Monsinjur Najeeb-Moussa Michaeel, Arċisqof ta' Mosul, l-Iraq L-attivisti ta' Guapinol u Berta Cáceres fil-Honduras L-oppożizzjoni demokratika fil-Belarussja, irrappreżentata minn Sviatlana Tsikhanouskaya Malin Björk, Terry Reintke, Marc Angel, Rasmus Andresen u 39 MPE ieħor L- oppożizzjoni demokratika fil-Belarussja hija rrappreżentata mill- Kunsill ta' Koordinazzjoni , li hija inizjattiva ta' nisa qalbiena – il-kandidata ewlenija tal-oppożizzjoni Sviatlana Tsikhanouskaya ; ir-Rebbieħa tal-Premju Nobel Svetlana Alexievich ; il-mużiċista u attivista politika Maryia Kalesnikava ; u l-attivisti politiċi Volha Kavalkova u Veranika Tsapkala , kif ukoll personaġġi politiċi u tas- soċjetà ċivili – il-video blogger u priġunier politiku Siarhei Tsikhanouski ; Ales Bialiatski , fundatur taċ-Ċentru tad-Drittijiet tal-Bniedem "Viasna"; Siarhei Dyleuski ; Stsiapan Putsila , fundatur tal-kanal fuq Telegram NEXTA u Mikola Statkevich , priġunier politiku u kandidat presidenzjali fl-elezzjoni tal-2010. Sviatlana Tsikhanouskaya hija għalliema, attivista tad-drittijiet tal-bniedem u figura politika li wara l-arrest tar-raġel tagħha pparteċipat fl-elezzjoni presidenzjali Belarussa tal-2020 bħala l-kandidata ewlenija tal-oppożizzjoni. Alexander Lukashenko ġie ddikjarat uffiċjalment ir-rebbieħ f'taqtigħa mimlija b'allegazzjonijiet ta' frodi elettorali mifruxa, u Tsikhanouskaya, wara li talbet li l-voti jingħaddu mill-ġdid, kellha taħrab lejn il-Litwanja minħabba biża' li tintefa' l-ħabs. Bi tweġiba għall-allegazzjonijiet ta' frodi elettorali, qamu protesti paċifiċi kbar madwar il-pajjiż u dawn ġew imrażżna mir-reġim bi vjolenza mingħajr preċedent. Sadanittant, ġie stabbilit Kunsill ta' Koordinazzjoni biex jirrappreżenta n-nazzjon ċiviku tal-Belarussja u biex jiffaċilita t-trasferiment paċifiku tal-poter. "In-nies tal-Belarussja jistħoqqilhom il-Premju Sakharov, minħabba li l-Belarussi tal-ġenerazzjonijiet kollha qamu kontra d-dittatorjat ta' Lukashenko" (…) Il-vjolenza mhux se twaqqaf lill-poplu Belarussu fit-talbiet tiegħu għal elezzjonijiet ħielsa u bidla demokratika," qalet il-Membru Latvjana tal-PPE Sandra Kalniete. Il-Membru Netherlandiża tal-S&D Kati Piri esprimiet li "din in-nomina tagħti prova tal-appoġġ qawwi għat-talba u l-aspirazzjonijiet leġittimi tal-poplu Belarussu għal elezzjonijiet ġodda, ħielsa u ġusti, għall-governanza demokratika, għad-drittijiet fundamentali u għat-tmiem tar-repressjoni awtoritarja fil-kontinent Ewropew". Urmas Paet, Membru Estonjan għal Renew Europe, żied jgħid li "l-oppożizzjoni demokratika Belarussa hija kunċett inevitabbilment wiesa' u li din il-kandidatura tippreżenta viżjoni komprensiva li tirrifletti r-realtà ta' oppożizzjoni diversa u tappoġġa b'mod ċar il-kuraġġ u l-qlubija tas-soċjetà ċivili tagħha". Il-Membru Pollakk tal-grupp ECR, Anna Fotyga, spjegat ir-raġunament wara d-deċiżjoni tal-partit tagħha li jappoġġa n-nomina tal-oppożizzjoni demokratika fil-Belarussja, kif irrappreżentata minn Sviatlana Tsikhanouska, "F'dawn is-snin kollha, u minkejja l-qasmiet politiċi, aħna appoġġajna, fil-Parlament Ewropew, is-soċjetà demokratika u l-oppożizzjoni demokratika tal-Belarussja. Kienet l-għażla tagħhom (…) li jagħżlu lil Sviatlana Tsikhanouskaya bħala l-mexxejja u r-rappreżentanta tagħhom tal-oppożizzjoni demokratika". Meta l-Istat Iżlamiku daħal Mosul f'Awwissu 2014, il- Monsinjur Najeeb Moussa Michaeel, Arċisqof ta' Mosul żgura l-evakwazzjoni tal-Insara, tas-Sirjaki u tal-Kaldej lejn il-Kurdistan tal-Iraq u ssalvagwardja aktar minn 800 manuskritt storiku li jmorru lura mis-seklu 13 sas-seklu 19. Aktar tard, dawn il-manuskritti ġew diġitalizzati u esibiti fi Franza u fl-Italja. Mill-1990 huwa kkontribwixxa għas-salvagwardja ta' 8,000 manuskritt ieħor u 35,000 dokument mill-Knisja Orjentali. Il-Membru Franċiż tal-grupp ID, Nicolas Bay qal li "din hija opportunità reali biex dan il-premju jingħata lil persuna kuraġġuża, u difensur li ma' qata' qalbu qatt tal-Kristjani f'dik l-art, biex jiġi rikonoxxut u enfasizzat l-isforz ta' dan il-qassis li rreżista l-barbariżmu u salva dawk il-manuskritti mill-Iraq". L- attivisti ambjentali ta' Guapinol , Porfirio Sorto Cedillo, José Avelino Cedillo, Orbin Naún Hernández, Kevin Alejandro Romero, Arnold Javier Aleman, Ever Alexander Cedillo, Daniel Marquez and Jeremías Martínez Díaz, huma membri tal-Kumitat Muniċipali għad-Difiża tal-Beni Komuni u Pubbliċi ta' Tocoa. Huma ġew mitfugħin il-ħabs għas-sehem tagħhom f'kamp ta' protesta paċifika kontra kumpanija tal-minjieri, li l-attivitajiet tagħha wasslu għall-kontaminazzjoni tax-xmajjar Guapinol u San Pedro. Filwaqt li ħabsin oħra ġew meħlusa, id-difensuri ta' Guapinol għadhom detenuti u l-prosekuzzjoni ma ppreżentat l-ebda evidenza solida biex tiġġustifika din id-detenzjoni mtawla. Berta Cáceres , li ġiet assassinata f'Marzu 2016, kienet ekoloġista kuraġġuża u attivista prominenti tad-drittijiet tal-art mill-komunità indiġena ta' Lenka fil-Honduras. Hija kienet kofundatriċi tal-Kunsill tal-Popli Indiġeni tal-Honduras (COPINH). Matul aktar minn għoxrin sena, hija ġġieldet kontra l-ħtif tal-art, il-qtugħ illegali tas-siġar u l-megaproġetti. Fl-2015 hija ngħatat il-Premju Ambjentali Goldman. Tilly Metz, Membru Lussemburgiż mill-grupp Verts/ALE, iddeskriviet iż-żminijiet diffiċli li l-attivisti tad-drittijiet tal-bniedem qed ikollhom fil-Honduras. "Dawn huma żewġ każijiet simboliċi li juru l-inġustizzja u l-impunità fil-Honduras… Il-Honduras għandu l-ogħla rata ta' qtil per capita, li tagħmlu l-aktar pajjiż perikoluż fid-dinja għad-difensuri tal-art u tal-ambjent". L-attivisti Pollakki tal-LGBTI Jakub Gawron , Paulina Pajak , Paweł Preneta u Kamil Maczuga fl-2019 waqqfu s-sit elettroniku Atlas of Hate, li jimmappja u jimmonitorja l-ħafna muniċipalitajiet Pollakki lokali li kienu adottaw, irrifjutaw jew kellhom pendenti "riżoluzzjonijiet kontra l-LGBTI" filwaqt li xerrdu informazzjoni lill-attivisti, lill-midja u lill-politiċi. Illum il-ġurnata, aktar minn 100 muniċipalità jew awtorità lokali fil-Polonja ddikjaraw lilhom infushom "żoni mingħajr LGBTI" jew adottaw l-hekk imsejħa "Karti Reġjonali dwar il-Valuri tal-Familja". Fl-2020, Gawron, Pajak u Preneta ġew imħarrka minn ħamsa minn dawk il-muniċipalitajiet lokali, talli għamlu ħsara lir-reputazzjoni tagħhom u ntalbu jagħtu apoloġija pubblika u kumpens ekonomiku lil "organizzazzjonijiet favur il-familja" fil-ħames reġjuni. (…) Il-Membru Żvediża Malin Björk (GUE/NGL) qalet li "din in-nomina hija dwar l-istampa sħiħa; ir-rispett tal-istat tad-dritt, id-demokrazija, id-drittijiet fundamentali, li huma eżattament dak li għandu jikkonċerna dan il-premju. Dawn l-attivisti issa qed jiġu mħarrka fil-qorti preċiżament għall-azzjoni tagħhom biex jagħmlu viżibbli d-diskriminazzjoni li qed jiffaċċjaw il-persuni LGBTI". Kalendarju tal-proċess It-22 ta' Ottubru. ir-rebbieħ jitħabbar mill-President tal-Parlament u mill-mexxejja tal-gruppi politiċi Is-16 ta' Diċembru Iċ-ċerimonja tal-għoti tal-Premju Sakharov fi Strasburgu Il-passi li jmiss Abbażi tan-nomini uffiċjali, il-Kumitat għall-Affarijiet Barranin u l-Kumitat għall-Iżvilupp jivvutaw biex jaslu għal tliet finalisti. Wara, il-Konferenza tal-Presidenti – komposta mill-President tal-Parlament Ewropew u mill-mexxejja tal-gruppi politiċi – tagħżel ir-rebbieħ jew ir-rebbieħa. Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF